Súradnice: 48°41′31″S 21°17′14″V﻿ / ﻿48,692017°S 21,287203°V﻿ / 48.692017; 21.287203

**Jazero** je vodná nádrž, ktorá vznikla v druhej polovici 20. storočia, nachádza sa v košickej mestskej časti Nad jazerom.

Charakteristika
---------------

Jazero je dominantou tejto mestskej časti a je zasadené v oblasti rekreačnej lokality s identickým názvom Jazero. K tejto rekreačnej zóne patrí vodná plocha, lanový park, požičovňa plavidiel, piesková pláž, multifunkčné ihriská: detské a volejbalové a pre návštevníkov je počas leta otvorených množstvo stravovacích zariadení. Ak má voda dobrú kvalitu, dá sa v nej kúpať. Okrem kúpania je voda vhodná aj na vodné športy aj rybolov. Počas sezóny sa o bezpečnosť kúpajúcich stará plavčík aj záchranná služba. Areál poskytuje tiež možnosť opaľovať sa, využiť vodný lyžiarsky vlek, bicyklovať sa, korčuľovať sa, prechádzať sa v lesoparku a na hrádzi blízkej rieky Hornád.

Lyžiarsky vlek s názvom Trixen každoročne slúži okrem rekreácie aj na uskutočňovanie súťaží vo free style lyžovaní a skoku na lyžiach. Na Jazere sa každoročne usporadúva aj pravidelné podujatie s názvom Košické Benátky, ktorý je festivalovou udalosťou netradičných plavidiel, predstavených na ploche Jazera.

Kúpanie
-------

Vodná nádrž Jazero nepatrí medzi vodné plochy, ktoré sú Krajským úradom životného prostredia v Košiciach vyhlásené za vhodné na kúpanie. Hlavne z dôvodov častej kolísavosti kvality vody v ukazovateľoch cyanobaktérie, ktorá má schopnosť tvoriť vodný kvet a chlorofyl. No kvalita vody zvyčajne na začiatku sezóny vyhovuje podmienkam na kúpanie a tak je tu vybudované prírodné kúpalisko, ktoré prevádzkuje mestská časť Nad Jazerom. V priebehu letnej sezóny sa však zvyknú premnožiť hlavne cyanobaktérie so schopnosťou tvoriť vodný kvet. Z týchto dôvodov Mesto Košice v spolupráci s odbornou spoločnosťou FLOS AQUE, z.s. Brno realizuje od roku 2015 vo vodnej nádrži rôzne opatrenia na elimináciu cyanobaktérií. V roku 2018 bol do vody dávkovaný špeciálny prípravok Profi Baktérie (nepatogénne baktérie a látky podporujúce ich rozvoj). Následne sa konali ďalšie dve aplikácie prípravku v roku 2019. Na elimináciu siníc sa celkovo investovalo 305 780 eur. V roku 2019 bolo na toto čistenie vyčlenených 40-tisíc eur.

Referencie
----------

1. 1 2   *MČ Nad jazerom* [online]. keturist.sk, [cit. 2019-05-05]. Dostupné online.
2. 1 2   *Jazero v Košiciach* [online]. slovakianguide.com, [cit. 2019-05-05]. Dostupné online.
3. ↑   *Informácie o MČ* [online]. jazerokosice.sk, [cit. 2019-05-05]. Dostupné online.
4. ↑  KOŠICE: DNES. *Naj lokality: 5 dôvodov, prečo bývať Nad Jazerom* [online]. kosicednes.sk, 20.02.18, [cit. 2019-05-05]. Dostupné online.
5. ↑  PANCURÁK, Lukáš. Košické Benátky vyhral Ľadový medveď pred Mrázikom. *SME* (Bratislava: Petit Press), 2019-05-04. Dostupné online [cit. 2019-05-05]. ISSN 1335-4418.
6. ↑   monitoring.ruvzke.sk, [cit. 2019-05-05]. Dostupné online.
7. ↑   *Informačný systém o kvalite vody na kúpanie* [online]. Banská Bystrica: Slovenská agentúra životného prostredia, [cit. 2019-05-05]. Dostupné online.
8. ↑  TASR. V košickom jazere sa neokúpete, budú tam opäť likvidovať sinice. *SME* (Bratislava: Petit Press), 2019-06-30. Dostupné online [cit. 2019-08-02]. ISSN 1335-4418.
9. ↑  FERKO, Ľubomír. *Jazero opäť čistili od siníc* [online]. Košice: kosicednes.sk, 02.08.19, [cit. 2019-08-02]. Dostupné online.

|  |  |
| --- | --- |
| Portal | Košický portál |